**Serdült B. Éva**

**Gerinceltörésben**

**B. I. kálváriája**

*„És ki nem fél közülünk? Ki ne félne*

*midőn szemét az Isten is lehunyja,*

*és leborulnak minden angyalok,*

*és elsötétül minden kreatúra?”*

(Pilinszky János Introitusz)

1947 decembere kemény hideg téllel köszöntött a háromszékiekre, csak benti munka volt végezhető, az emberek ilyenkor pihenik ki a mezei munka fáradalmait. Nem úgy, mint akinek megadatott, hogy az erdőt járja, persze nem ágat, kiszáradt, kidőlt fát gyűjteni, hanem a vadászatnak hódolni. Ám ez csak a kiváltságosok téli időtöltése lehetett, a fegyvertartás tilalom alá esett, az átlagembernek minden tilos volt akkoriban.

Egy reggel a d-i B. kúriába miniszteri, szekuritatés autók érkeztek, elvtársakat hoztak, akiknek kedvük kerekedett egy kis lövöldözésre az erdőben. A környező, vaddal bővelkedő erdők hajdan, csak pár évvel azelőtt is, még a B tulajdonában voltak, ám rögtön a háború befejezése után az államhatalom rátette a kezét az ilyen méretű birtokokra. Az elvtársak semmiféle vadászati ismerettel nem rendelkeztek, felszólították hát a birtok volt tulajdonosát, B I-t, hogy szervezze meg nekik a vadászatot. Az egyik autóból az akkori pénzügyminiszter, Luka László szállt ki, aki maga is háromszéki születésű volt, ám szülőföldjének és népének árulójává vált a hatalom vonzásában, a kiváltságok elfogadásában. Rákosi sem tartotta valami nagyra, azt mondta róla, hogy beleesett abba a hibába, melybe a legtöbb romániai magyar kommunista, hogy katolikusabb volt a pápánál, vagyis magyar kérdésekben románabb volt a románoknál. A román politika lehetetlenné tette a szomszédos Magyarországba való utazást is, elszigetelte az erdélyi magyarokat teljesen, ebben Luka László egyetértett a Párt főtitkárral, mondván, hogy amikor az osztályharc kiéleződik, nem lehet ide-oda sétálni a nagyvilágban. Nem nemzeti kérdés az, ha az erdélyi magyarokat nem engedjük magyarországi rokonaikhoz utazni. (Pár évvel korábban a B. birtokra be se állíthatott volna, akkoriban a néhány száz tagot számláló illegálisan működő kommunista párt soraiban hirdette a szovjet elvtársak tanításait az elnyomás-mentes társadalomról, a szebb jövőről. Ez aztán el is jött, de csak a kiváltságosaknak.) Most azonban, 1947-ben már magas poszton ült a kormányban, biztonsági fegyveres kísérettel érkezett, vele volt Szenkovits elvtárs, az országos szakszervezetek elnöke, Varga őrnagy, a megyei Szekuritáté főnöke és néhány, a hatalom közelében karrierre vágyó elvtárs. (A kommunista állambiztonsági szervezetet – Directia Generala a Securitatii Poporului, DGSP, vagyis Szekuritáté - 1948. augusztus 30-án, a 211. számú rendelet alapján hozta létre a belügyminisztérium. Elődneve Siguranta volt, vezérigazgatója Gheorghe Pintilie, eredeti neve Pantjusa Bondarenko. Az új szervezetet Alexandru Draghici miniszterelnök alá rendelték, de a valóságos irányító Alexandr Mihajlovics Szaharovszki, NKVD-s tábornok, szovjet tanácsadó volt. Az új intézmény volt szigurancásokat is foglakoztatott, nem lévén képzett, megbízható gárdája. Ezeket később, de már Ceausescu idejében „leleplezték”, eltávolították a Szekuritáté soraiból. Az új beosztottak tanulatlan, iskolázatlan, de politikailag megbízható emberek voltak, többségük képesítetlen munkás vagy lumpen elem. A kiválogatás kritériuma nem az iskolai végzettség, hanem a teljes odaadás kikényszerítése volt, hogy akár életük árán is megvédik a rendszert Milyen is volt ez a rendszer? 1950-ben Pintilie tábornok mondta a vidéki parancsnokok országos konferenciáján: ”Elvtársak, a Szekuritáté nagy problémája a mi hiányosságunk!” Ez volt az az idő, amikor Tudor Dinca ezredes megállapította, hogy egyes osztályvezetők még egy rendes elemzést se tudnak megírni, őrnagyi rangban levő munkatársak nem ismerik a helyesírást, rettenetes, olvashatatlan a kézírásuk, igen sok tisztnek alacsonyabb az intelligencia szintje, mint besúgóknak, akiket foglakoztatnak.

A d-i vadászat sikeres volt, puskavégre került nagy-és apróvad, majd gazdag vacsora következett a kúria ebédlőjében. Honnan sejthette volna a házigazda, hogy meg lesz ennek a böjtje, félig agyonverik majd a vadászvacsora miatt a hajdani elvtársaikkal leszámoló új urak. B. tudta, hogy milyen újsütetű urak ülnek az asztalnál, hogy a címmel együtt még nem jár a jó modor, civilizált viselkedési norma, mégis meglepődött másnap, mikor a szobalány jelentette, hogy az ebédlőben, ahol az elvtársak ettek, a székek alól seperte ki a csontokat. Az elvtársak olyan jól érezték magukat D-n, hogy később is jöttek még, Luka magával hozta orosz anyanyelvű elegáns feleségét, aki nagyvilági nőnek látszott, hat nyelven beszélt, de volt kivel társalogni, hiszen B-né Prágában végezte a gyógyszerészeti egyetemet, németül, franciául, angolul beszélt a vendég hölggyel. Az sem volt akkor tudható, hogy ez a hölgy, aki a szovjet elhárítás hivatásos, magasan képzett kémje volt, fogja „leleplezni” és börtönbe juttatni férjét, Luka Lászlót, Pauker Annát (Hannakh Robinshon zsidó származású, Besszarábiából jött Romániába, majd román külügyminiszter volt) és más kegyvesztett elvtársakat, amikor a megerősödött kommunista párt szovjet mintára kezdi sorozatban megrendezni a koncepciós pereket. Mikor később, 1952-ben B-t sok száz sorstársukkal együtt térdig vízben aratják a rizst Dobrudzsában, akkor ez a társaság már börtönben csücsül.

1948 júliusában a román állam végrehajtotta az államosítást, egyetlen tollvonással vett el mindent állampolgáraitól, kis műhelyeket, üzleteket, szerény vendéglőket, a családot eltartó cukrászdát, szabóműhelyt, kis-és nagyüzemet, gyárat, nagyvállalatot, és mindezek tulajdonosait kizsákmányolóknak minősítette, akik ellen további lépéseket fontolgatott. Az emberek tudták, hogy ezzel nem ért véget a rablás, majd következnek a házak, a nagyobb lakások, minden, amire a kommunizmus éhsége szemet vetett. De minden akció mögött ott állt a kiszámíthatatlanság, így aztán nem lehetett felkészülni a következő lépésre.

1949. március 2-án éjjel D-ra fegyveresek érkeztek teherautókkal, néhányan a B kúria udvarára jöttek be. Mindez húshagyókedd éjszakáján történt, előző este még baráti vacsora volt a kúriában, szokás szerint így készültek a húsvét előtti böjtre. A kutyák ugatására kijött a házigazda, látva, hogy kik jöttek, elhallgattatta a kutyákat, és beengedte a fegyvereseket. A házba betörő idegenek kiabálva közölték, hogy mától minden államosítva van, itt minden immár a dolgozó nép tulajdona, húsz kilogrammos ruhacsomaggal indulás, ki a házból! Családok százai, ezrei a rendszer legádázabb ellenségeivé váltak a hatalom szemében ettől a naptól kezdve. A két kislányt durván felköltötték, sürgető kiabálások közepette terelték ki őket a házból. „Az őseimtől örökölt és általam megőrzött, becsülettel megtartott minden, de minden egyik pillanatról a másikra semmivé vált, mi pedig földönfutóvá lettünk.”- írta sok évvel később visszaemlékezésében B.I. Hogyan bánt a rendszer azokkal, akiknek csak az volt a hibájuk, hogy törekvő őseik voltak, s az örökséget nem herdálták? Már reggel a faluból ismerősök jöttek, olyanok, akik előző napokban még tisztességesen kopogva jöttek a ház gazdájához, most egyenesen indultak a gazdátlanul maradt házhoz, belökve ajtaját már vitték is, amit a kezükbe, kötényükbe fogni, berakni tudtak, aztán fordultak, szekérrel jöttek vissza a nagyobb zsákmány reményében. .A teherautókra fellökdösött családokat Sepsiszentgyörgyre vitték, a Csíki utcában a rendőrség pincéjében már sokan voltak összezsúfolva, A város területét elhagyni szigorúan tilos volt, közölték, az elhurcolt családokkal, hogy keressen mindenki magának szállást, munkát.. „Ez nagyon nehéz volt, ha leprások lettünk volna, akkor is könnyebben kaptunk volna szobát, úgy félt mindenki.” –emlékezik B. Felesége Prágában végezte a gyógyszerészeti egyetemet, képzett gyógyszerészre nagy szükség volt a háború után, felvették gyógyszerésznek egy városi gyógyszertárba. Maga a férj beállt kocsisnak, trágyát fuvarozott.

Ez az élet Sepsiszentgyörgyön másfél évig tartott, a hatalom rajtuk tartotta a szemét, ne legyen otthonuk, munkájuk, hiába minden igyekezet, sorsuk már eldőlt. B feleségét azzal az okkal tették ki a gyógyszertárból, hogy olyan munkahelyen dolgozik, ahol alkalma lenne a munkásosztályt megmérgezni. Elmentek hát, amíg még lehetett, egy város közeli legelőt a tuskóktól megtisztítani, ezt a munkát senki más nem vállalta, mert embertelenül nehéz volt gépek nélkül. De aztán ennek is vége lett. Egy éjszaka, 1950. szeptember 23-án éjjel a kicsi szobába, ahol a négytagú család meghúzta magát, ismét utánuk jöttek. A nyitott ablakon át fegyveresek ugrottak be az alvó családra, öltözni azonnal a napi munkában hordott ruhába, s indulás! Gyorsabban, gyorsabban, sürgették őket, a nagyobb nyomaték kedvéért az egyik még bele is rúgott a hatéves T-be. Még egy szelet kenyeret se vihettek magukkal, a teherautó a kapu előtt állt, rajta a sorstársakkal. Akkor tudták meg, hogy a brassói pályaudvarra viszik őket.

Miért történt mindez ilyen hirtelen, ilyen rajtaütés-szerűen? Akkor, 1950. szeptember közepén már lecsengett a konspiráció következtében megszervezett akció, hogy felszámolják még a maradékát is az ellenállásnak a kollektivizálás sikerének érdekében. Úgy tervezte a hatalom előzőleg, hogy a nép „felajánlja” a földjét a kollektívnek, a gazdasági felszerelést, az állatokat, ingyen elvesznek mindent az emberektől. Majd ők a közös gazdaságban megtanítják, hogyan kell a földet művelni, más, haladó módszerekkel, amit a szovjet elvtársak megmutatnak. A közeli Gidófalván azonban nem akartak a népek engedelmeskedni. Ám a hatalom ravasz volt, kettős játékot űzött: egyrészt agitált, hogy lépjenek be a kollektívbe, ugyanakkor ügynökeik arra bíztatták az embereket, hogy szervezkedjenek, tiltakozzanak. Közben a bizottságok már mérni is kezdték a földeket. Erre a falu népe az utcára vonult, ősei földjét nem adja! Csak erre várt a hatalom, a zendülésre! Közéjük lövetett, volt, akit halálos lövés ért. Minden arra ment ki, hogy halálosan megfenyegessék a székelyeket. És ekkor még álszent módon a bűnösöket is keresték, kik lehettek, akik az ellenállásra bíztatták a jóhiszemű embereket? Csakis a nagygazdák, a földbirtokosok, megvannak a bűnösök, el kell vinni őket jó messzire, ahol nem árthatnak a népi demokráciának. Indulhattak hát a zárt marhavagonok Dobrudzsa felé!

Hetvenhat embert vittek azon a szeptemberi éjszakán a brassói állomásra. Volt köztük sok idős ember, beteg, volt még egy hathetes csecsemő is, mint a rendszer ellensége, voltak nők, gyerekek, fiatalok, háborút megjárt férfiak. Mind azonos sorsra szánva. Ültek a puszta földön a családok, és várták, mi lesz velük. Majd marhavagonba zárták őket, úti céljukat nem is ismerték. Kelet felé zörgött velük a vonat, szívükben félelemmel gondoltak Szibériára. Konstanca egyik szárnyvonalának végén katonai teherautók várták őket. Ott is fegyveres őrök vigyázták, nehogy a dolgozó nép hatalmát veszélyeztessék. Trajan nevű bolgárok lakta faluba vitték őket, munkahelyük az orezenia, a rizstelep. A Duna mellett egy hosszú barakk lett az otthonuk. B-ék, miután még szentgyörgyi kényszerlakhelyükről se hozhattak el semmit, ott álltak minden szükséges holmi nélkül a két gyerekkel. Aztán kezdték megismerni a helyi „civilizációt”. Keresték, hol van a latrina. Mutatják, bárhol, a nők guggolva, a férfiak állva. A védőgáton túl hatalmas gödrök, az lenne az a bizonyos. Később rémülten látták, hogy mikor a Duna megárad, a gödrök vízzel megtelnek, belefolynak a Dunába a faluban megtelt gödrökkel együtt. A Duna fölött levő falvak a trágyát is a Dunába ürítették. Mit tehettek volna mást, a Dunából ittak, abban mosakodtak. A falusiak részvéttel tekintettek a jövevényekre, bár azok olyan nyelven beszéltek, melyet ők még nem hallottak. Tudták róluk, hogy javaiktól megfosztott, otthonukból elűzött emberek, hoztak nekik ezt-azt, tejet, zöldséget, de pénzt nem fogadtak el érte. Az elhurcoltakra kényszermunka, kényszerlakhely várt, munkájukat embertelen körülmények között végezték, piócák és milliárd szúnyog keserítette napjaikat. A munkájukat elszámoló brigadéros írni sem tudott, az elvtársak hamar belátták, hogy a kitelepítettek ezt is elvégezhetik helyettük. A rizs kicséplése után ökrökkel kellett felszántaniuk a rizsföldet, soha nem végzett iszapbirkózás volt ez a szó valódi értelmében. Nem volt orvos, yógyszer, a tisztálkodás elemi feltételei is hiányoztak, a táplálék nap, mint nap nyúlós árpakása aszalt szilvával összekeverve. A gyermekek jószerével éheztek.

Végül felcsillant egy halvány remény a B család számára: egyik kisgyermekes család otthon levő rokona sok pénzzel elintézte, hogy legalább a gyermekeket haza lehessen küldeni. Egy segítőkész távoli orvos jóvoltából a B-ék két kislányát is magával vihette a rokon gyermekért jött családtag. A szülők még látták két kislányukat, ahogy a brailai kikötőben hajóra szálltak, a hétéves T-t, kis batyuval a kezében a hajókorlátnak dőlve, a tízéves E-t, amint húga kezét fogja és szemét le nem veszi a szüleiről. Aztán elszakadt a család, vajon látják-e még őket*?*

*„Nővéremet, E-t és engem december 6-án egy harmadik kislánnyal együtt elengedtek. A testvérem ment Brassóba, valami nagynénihez, én Marosvásárhelyre a nagyanyám öreg testvéréhez. Nagyon nehéz életem volt ebben a hat évben, rengeteget éheztem, sokat szenvedtem. A két öreg nem tudott mit kezdeni egy hétéves gyerekkel. Szegények igyekeztek, de akkor, az ötvenes években olyan világ volt, hogy senkinek semmije nem volt. Én három év után láthattam viszont a szüleimet. De amúgy 14 év alatt csak nyári vakációban engedtek hozzájuk menni, ők nem hagyhatták el a kényszerlakhelyüket. Aztán apámat bezárták, és senki nem tudta, hogy életben van-e valahol.”* –emlékezik B T.

Hogy éltek ott pária állapotukban a mindenükből kiforgatott, otthonukból elűzöttek? Nincs szó, mely leírhatná életkörülményeiket. De élni kellett, túlélni, helytállni, ha csak lehet, haza gondolni, ami a legnehezebb volt. Az idősebbek a kertészetben dolgoztak, az erősebbek szántottak, árkot takarítottak.

Hirtelen, minden előzmény nélkül december 24-én ökörszekerekkel jöttek értük, és egy másik telepre, Puiernicára vitték el őket. Összecsomagolni se igen kellett, holmijuk alig volt. Az új barakkban priccsek se voltak, leterített szalmára feküdtek kezdetben. Itt állatgondozás volt a feladatuk. A részleg vezetője hagyományos pásztor-suba öltözékben járt, miután magyarul egy szót sem tudott, németül beszélt B-vel, aztán franciára váltott, B-néval így beszélgetett. Kiderült, hogy Párizsban végzett egyetemet, egy előkelő nagybirtokos család, a Furnalache család sarja. Ide menekült, mielőtt őt is deportálták volna, mint családja többi tagját. Itt a kutya se keresi, hiszen ez a hely a világ végén van. Szaktudására égetően szüksége volt a gazdaságnak, nem firtatták, ki is ő. Ám később a Szekuritáté mégis csak a nyomára jutott, egy éjjel elvitték, eltűnt ő is örökre a nagy embermalomban.

„Nap nap után munkában telik az idő, s a rosszba is beleszokik az ember, csak a lélek mélyén dolgozik az akarat, s kitermeli a dacot: a reményt nem lehet feladni.”- ez a gondolat élteti a sorstársakat, emlékezik B I. Egy éjjel érte jött egy dzsip, egy szekus tiszt kibiztosított revolverrel ült be mellé, majd bezsúfolva egy „pléhdubába” negyvened-magával elviselhetetlen hőségben vitték Galacra, a Szekuritátéra. Nem tudja még, hiszen száműzetésükben minden hírtől el van zárva, hogy ez az az időszak, 1952 nyarán, amikor a kommunista párt leszámolni készült volt párttársaival, röviden likvidálta is őket. Soha nem tudta meg, később se, miért került ebbe a helyzetbe sorstársával, Szombathy Gáborral együtt. Csak sejtette, hogy mint volt földbirtokosról, azt gondolták róla, hogy bizonyára a már felszámolt parasztpárthoz is köze volt. Vagy D-n, nála többször vadászó pártelvtársak kerültek most hurokra, és a velük való kényszerű együttlét lenne a bűne? Egyelőre nem volt más dolga a galaci fogdában, mint morzsolni a napokat, és a „vascsebret”, a küblit kivinni, mert ezt velük, a gyanús politikai foglyokkal végeztették. De nem sokáig, mert hamarosan továbbvitték, immár bilincsbe verve, őrizet alatt Erdélybe, elhagyott szülőföldjére, hogy tisztázza magát, nem követett-e el valamilyen bűncselekményt a népi demokratikus államrend ellen. Marosvásárhelyre vitték, a frissen felépített Szekuritáté székházba, a Borsos Tamás utcába. Nem sejti még hogy itt hónapokat tölt majd, nyári öltözetben hozták el, de itt éri a hideg tél, a pincében sebtében berendezett fűtés nélküli cellában. Itt cellatársa volt dr. Hadnagy Gyula, római katolikus esperes, aki már három éve raboskodott ott, de még ki se hallgatták, időérzékét elveszítette, már csak a múltban élt. „Én sem tudom, hova kerültem, mi van a feleségemmel Dobrudzsában, a gyermekeimről ki gondoskodik ezután. Nagyobbik leánykámat, E-t, akinek első osztálytól kitűnő jegyei, csak tízesei vannak, egyik napról a másikra kitették az iskolából, mert valaki rájött, hogy kik a szülei. Családom valamennyi tagját, szüleimet, három nővéremet, fiútestvéremet. Valamennyiünket elhurcoltak. Gyermekeimre kinek lesz gondja?”- írja visszaemlékezésében.

Kihallgatásra vitték a marosvásárhelyi Szekuritatéra, a tiszt magyarul mondta, hogy húsz perce van, írjon le mindent, amit tud, miket csinált, mit gazemberkedett. Ő már cellatársaitól tudta, hogy ezt az írásos vallomást többször megismételtetik majd vele, tehát nagyon összeszedetten, fegyelmezetten írt, és valóban, a szöveg mindig ugyanazt tartalmazta, valahányszor leíratták vele. De mit is írhatna, mikor nem csinált semmit. Bekötött szemmel vezették a zegzugos épületben, folyosóról folyosóra újra és újra, és íratják le vele ugyanazt a „vallomást” húsz perc alatt. Voltak rabtársai, akik feladták, kivonultak az „okosok” világából, ezeket Dicsőszentmártonban, az elmegyógyintézetben süllyesztették el örökre.

B-ben lassan vált világossá, hogy fogva tartásának egyik oka az lehet, hogy 1945-1949 között az országban levő magántulajdonban levő birtokok közül az egyik legnagyobb szántóterületen gazdálkodott. Vallomást akartak kicsikarni belőle, hogy miként játszotta ki a törvényeket, hiszen ezeket a nagybirtokokat 1945 után azonnal elvette az állam. Ő csak azt tudta mondani, ami volt, a tényt, hogy öt testvérével a földek külön telekkönyvben szerepeltek, de egybevont területen gazdálkodtak, ezért volt ez a nagy földterület. Azt is tudni akarták, hogy az ekkor már a kegyvesztett volt pénzügyminiszter, Luka László miért járt olyan gyakran nála D-n, miről politizáltak. B megkérdezte a szekus tisztet, ha ő van a helyében, és bejelentik neki, hogy Gh. Dej (1955-től haláláig, 1965-ig ő volt a Román Kommunista Párt első titkára) ott akar vadászni, mit tehetett volna? Így aztán többet legalább nem faggatták Luka Lászlóról.

A felesége végre hírt kapott felőle, a közülük való magyar postás hozta a börtönből megíratott lapot, és azt mondta, na, Jucika, hála Istennek, Pista a börtönben van! Ugyanis azt hallották, hogy B-t Szibériába vitték, ám az oroszok nem fogadták be, ezért egy rozoga hajón kivitték a tengerre, és ott elsüllyesztették a többi rabbal együtt. Olyan idők voltak akkoriban, hogy minden megtörténhetett, a legképtelenebb dolog is.

Marosvásárhelyen a fogva tartott B. köré tovább szőtték a hálót, hátha belesétál. A szekus tiszt felolvasta az előre megírt vádat, amivel bíróság elé lehet őt állítani, melyből egy népnyúzó kizsákmányoló, a dolgozó népet szolgaként kezelő, az úri osztály hagyományai szerint viselkedő ellenség képe bontakozott ki: kényszerrel dolgoztatott embereket D-n, kegyetlenül bánt velük, rosszul fizette őket. A nagyobb nyomaték kedvéért D-ra is elküldték ezt a súlyos vádat, hogy a dolgozó nép ítélje el a kizsákmányoló B-t. Ám ezt a faluban senki nem írta alá, a koholt vádakat bizonyítani nem tudták. Karácsony másodnapján közölték vele, hogy elengedik, de írást arról, hogy mettől meddig volt itt, és miért, nem kap, mehet vissza a D.O. (domiciliu obligatoriu, azaz kényszerlakhely) helyére, vagyis Dobrudzsába. Személyi iratai nem voltak, bármikor fennakadhatott egy ellenőrzésen, ami azzal a veszéllyel járna, hogy ismét letartóztatják. Még volt annyi ideje a vonat indulása előtt, hogy kisebbik leányát, T-t, akit évek óta nem látott, felkeresse Marosvásárhelyen, aztán indult vissza száműzetése helyére. Dobrudzsában ott találta E-t a lányát, akit Brassóban kitettek az iskolából, pedig tanulása ellen semmi kifogás nem volt, de hát a családi háttere nem volt megfelelő, büntetni kellett őt is. „*Tudták rólam a telepen, hogy a történtek után nekem nem kellett volna visszajönnöm, úgymond megváltottam a szabadságom, de a családomat nem hagyhattam.”-* emlékezett vissza később.

Talán József Attila leltározó sorai jártak eszében, ez adott erőt. *„Magamban bíztam eleitől fogva-/ha semmije sincs, nem is kerül sokba/ez az embernek. Semmiképp se többe,/mint az állatnak, mely elhull örökre.”* Vagy talán a 90. zsoltárt dúdolta némán a száműzetése felé vezető visszaúton?

A telep vezetőinek nagy szükségük volt B szakértelmére, messze földön arrafelé nem volt olyan magasan képzett agrárszakember, mint ő. Idős korában, 97 évesen diktafonra mesélte unokájának élettörténetét. Elmondta, hogy az 1920-as években hogyan került ki a Trianon utáni Romániából Németországba, a Hohenheim-i mezőgazdasági főiskolára, ahol nem akármilyen képzésben volt része. „Romániának nem volt egyezsége Németországgal, hogy csak úgy kisétálunk egy német egyetemre, de Magyarországnak megvolt ez a kapcsolata a németekkel. Nálunk, D-on gyakran megfordult Tölgyesi István, a Magyar Mezőgazdasági Minisztérium egyik főhivatalnoka. Ő intézkedett, ugyanis a család úgy határozott, hogy engemet, mint magyarországit kiküldenek Németországba, kikerülve a román hatóságokat. Így kerültem ki Budapestre, majd néhány nap után már magyar papírokkal Németországba.” Élete lett a mezőgazdaság, a növények termesztésének tudománya, erre úgy tekintett, mint a szabadságának a garanciájára, mert akkor „akárki nem rúghat belénk”- hitte még azután is, hogy félholtra verték Marosvásárhelyen, a Szekuritátén. Valóban akkor ez mentette meg őket Dobrudzsában, mert szakértelmét, magas színvonalú munkavégzését, egyenességét a telep vezetői is felismerték, és ez az elismerés a kényszermunkát végző magyarokra is kiterjedt. „Ilyen emberek vannak Erdélyben - mondta teljesen őszintén a telep vezetője egy elszámolás után -, s mert tanultak, mert tudnak, magukat száműzik ebbe a nyomorúságba, hozzánk?” Iskola arrafelé nem volt, mikor B E-t egyik napról a másikra a barassói iskolából eltávolították és tanulmányait nem folytathatta, dolgozott ő is, mint a felnőttek. Volt brassói tanárai együttérző levélben írták meg, reménykednek, hogy jó iskolába került Dobrudzsában, és tanulhat tovább. Ez vigasz volt a család számára, ám remény híján. E. kétéves próbálkozás után édesanyja egyik rokonához, Salamon Imréékhez visszakerült Brassóba, le is érettségizett sikeresen. Húga, T. is több évi marosvásárhelyi esztendő után Brassóba került, a nővérek legalább így együtt voltak. T. E-vel lakott az iskola bentlakásában, ám később helyhiányra hivatkozva kitették onnan az otthontalan kislányt. Nem volt hol aludnia, gyakran egyik vagy másik osztálytársa szülei hívták meg néhány napra, szállást és ellátást biztosítva számára. A brassói evangélikus lelkész lánya osztálytársa volt, végül hozzájuk került. Abban a családban szeretetet kapott, törődtek vele, segítették a tanulásban. Így végezhette el Brassóban az egészségügyi technikumot, később asszisztensnőként helyezkedett el.

A családban nem volt mindenki ilyen szerencsés. Egyik unokatestvérét 11 évesen vitték el, 13 és fél évet volt Dobrudzsában, naponta hatvan veder vizet vitt éveken keresztül a disznóknak, milyen élet volt ez?

Teltek az évek Dobrudzsában, száraz, meleg nyár, csontfagyasztó hideg, havas, szeles tél váltották egymást, ha befagyott a Duna, orosz hajók törték a 20-30 cm-es jeget, az árvízveszély rémülettel töltötte el a telep lakóit, hiszen a barakk nem nyújtana védelmet az áradó víz ellen. A remény a hazatérésre elhalóban, 1956 után a román kommunisták ismét a magyarokban találták meg az ellenséget, naponta jöttek a párttól ellenőrizni, nem követnek-e el szabotázst. Szünidőben féltek lányaikat magukhoz hívni, nehogy az történjen velük, mint B bátyjánál, akihez eljött a fia látogatóba, a milicista meglátta az idegent a telepen, elvette a buletinjét (személyi igazolvány) beleütötte a D.O.-t, a kényszerlakhelyet, és a fiú nem hagyhatta el többé a telepet. Közben pusztulnak, fogynak a deportáltak, volt, akit a kilátástalanság, a kétségbeesés meghalni a Duna vizébe kergetett. Meghalt Benke László, eresztevényi földbirtokos, dr. Sólyom Miklós, Jakabos Antal. Otthonról hírek jutottak el hozzájuk, hogyan rombolják az elhagyott otthont, hogyan teszik tönkre a házat, a gazdaságot, ami most mindenkié, de immár senkié, pusztul az állatállomány, az évszázados fákat tüzelőnek kivágják, nincs gazdája semminek. A B. család, és a többiek is tudják, ha lesz is valaha visszatérés, otthonuk már nem lesz

Eközben új feladatot kapott a tröszt vezérigazgatójától, aki fejébe vette, hogy amit még soha arrafelé nem termesztettek, burgonyát fognak ültetni. Elküldte B-t Erdélybe, méghozzá Uzonba, hogy hozzon onnan vetőburgonyát az első ültetéshez, mintha tudta volna, hogy emberének a harmincas években D-on vetőmag mintagazdasága volt. Azt azonban nem vállalta, hogy ellássa védelmet biztosító úti okmányokkal, ugyanis a D.O. a személyi igazolványban azt jelentette, hogy az illető nem hagyhatja el a számára kijelölt kényszerlakhelyet. Az ellenőrzést a vonaton szerencsére megúszta, a vetőburgonya időben földbe került, és olyan termést hozott, hogy a telep híre Bukarestig eljutott. Ettől kezdve nagyipari méretekben folyt a termelés B-nak köszönhetően. A kommunista urak megszokták, hogy mindenhez joguk van, az államot ők teremtették, tehát ami az államé, az övék is. Ládaszám hordták tehát az elvtárs-urak a telepről a zöldséget, néha csak a sofőrjük jelent meg a rendeléssel, fizetség nélkül vitték mindenből a legszebbet. Arroganciájuk mögött az a szent meggyőződés állott, hogy őket a Párt ültette a bársonyszékbe, tehát a párt nevében mindenhez joguk van. B. szóvá merte tenni ezt a szabad rablást, a főnökét azonnal kényszerítették rá, hogy helyezze más munkakörbe.

Az utolsó, az 1963-as év már úgy indult, hogy a deportáltak minden reményt feladtak a hazatérésre, híreket nem kapván hazulról, a nagypolitikai egyezkedéseket nem ismerték, el sem tudták képzelni, hogy valaha megszabadulnak. Ám tavasszal jönni kezdtek a reményt keltő hírek otthonról, Romániának amerikai segélyre volt szüksége, de ennek megadását Amerika feltételekhez köti, az emberi jogok betartását sürgeti, az elhurcoltak szabadon bocsátását. A nemzetközi politika arról is tudomást szerzett, hogy Dobrudzsában kényszermunkatáborok vannak, embertelen körülmények között dolgoztatnak ott fogvatartottakat. Aztán nagyon hirtelen történt minden, augusztus 23-án, ez Románia nagy nemzeti ünnepe lett az új rendszerben, (a kommunisták megerősödve a szovjet segítséggel, úgy írták át az 1944-es augusztusi eseményeket, hogy nekik köszönhető Románia kiugrása a náci Németország szorításából, ők szervezték meg a németekkel szembeni ellenállást ún. fegyveres felkelést (insurectia armata), segítve szovjet csapatok bejövését az országba, nekik köszönhető, hogy vége lett a háborúnak. Így aztán a szovjet betörés, az árulás napját nemzeti ünneppé tették.) Azon a napon közölték a sebtiben összegyűjtött magyar kényszermunkásokkal, hogy a kényszerlakhely megszűnik, új személyi igazolványt kapnak, mindenki mehet az országba, ahova akar. Csak éppen haza nem, ezt tudták az érintettek, mert nincs is hova. Előbb B-né utazott haza Erdélybe, jött az üzenete, hogy a Brassó melletti Rozsnyón gyógyszerász-állást kapott, aztán B I. indult útnak, tizenhárom és fél év után hagyta ott Dobrudzsát. Haza, D-ra nem mehetett, Rozsnyóra ment ő is, boldogok voltak a kicsi bérelt szobájukban, mert T. lányuk Brassóban tanult, közel hozzájuk. Állást kapott a helyi gazdaságnál, feladata az lett, hogy éppen a D-ól elhozott szarvasmarha-állományt kellett feljavítania,, mert a hozzá nem értés a kollektív gazdaságban oda vezetett, hogy a tehenek napi tejhozama 2 l volt.

Mikor kiderült számára, hogy az elvtársak a lopások okozta hiányokat az ő nyakába akarják varrni, nem volt maradása. A következő állomás a B. házaspár számára Maros megye volt, Bándon megürült egy gyógyszerészi állás, a marosszentkirályi állami gazdaságban pedig agrárszakemberre volt szükség. Itt nem emlegették kisemmizett földbirtokos múltját, ám itt is tapasztalta, hogy az elvtársak változatlanul szeretik a potyát, természetesnek tartják, hogy ami az államé, az övék is, fizetség nélkül vihetik. B látta, mi süllyeszti egyre mélyebbre országszerte a mezőgazdaságot, hogy mindig azt kellett csinálni, amit a hozzá nem értő felsőbb szervek parancsolnak, ő ezt a helyzetet parancsgazdálkodásnak nevezte. Bárhova menne új állásba, a szabadrablást megállítani nem tudná. Marosvásárhelyre költöznek hát, hatvankét évesen még tovább dolgozott, de aztán végre nyugdíjba vonult. Utazhattak kétévenként külföldre, barátokat, rokonokat látogathattak.

Amitől mindig tartott, az bekövetkezett, a sors térdre kényszerítette mégis, amikor már megpróbáltatásai véget értek, akkor veszítette el a minden nyomorúságban mellette álló társát, feleségét. Tartotta benne a lelket a sejtés, hogy a kommunista rendszer világszerte omladozik, s talán megadatik számára, hogy D-ra visszatérjen. Ott volt 1989 decemberében a marosvásárhelyi tüntetéseken, látta a televízióban, hogy a mindenek ura, a Kárpátok géniusza fejjel előre kucsmáját igazítva kimászik egy harckocsiból, és már nem az, akinek addig hitte magát. Akkor megértette, hogy eljött a hazatérésének ideje, 81 éves volt, de egy percig sem kételkedett abban, hogy visszaszerzi elrabolt vagyonát. Hosszú évekbe telt, míg visszaszerezhette vagyonának töredékét, és visszaköltözhetett ősei kúriájába.

A B. család örmény származású volt, 18. században menekültek Erdélybe, D-ra a 19. század elején költöztek. Telkükön állott a feltehetően a 17. században épült és az idők folyamán többször átalakított Lázár-udvarház. A század végén B I., ifj. B I. édesapja késő klasszicista stílusban átépíttette a kúriát, és ugyancsak ő telepítette a híressé vált arborétumot a kastély kertjébe. Egy prágai cseh műkertész dolgozott a kert kialakításán, aki a zágoni Mikes grófnak is kertet tervezett. A facsemetéket külföldről hozatták Az elhurcolásuk után a kúriát természetesen már másnap kifosztották, még az ősök földi maradványait is kihajigálták a parkban levő kriptából. Először óvodát létesítettek benne, ennek megfelelően átszabták az épületet, majd mezőgazdasági gépállomás üzemelt a birtokon, az épület egy részébe raktárt telepítettek, falakat bontottak, olajfestékkel festették le, a bútorokat már rég valakik hazavitték. A pusztítás a visszatérés idejére véglegesnek, visszafordíthatatlannak látszott. B I. építkezni, gazdálkodni kezdett, s bár az arborétum is lassan szinte elpusztult már, a maradékot megpróbálta megmenteni. 2015-ben a d-i református eklézsia vásárlás révén a nevére telekkönyveztette a hajdan méltán híres arborétumot. A kúriát az önkormányzat vásárolta meg, imaház, szociális, kulturális rendezvények céljára.

B I. 2007-ben 99 éves korában halt meg, egyik lánya, T. ma ott él a visszaszerzett birtokon.

*„Ki a bűnös, ne kérdjük, „egyszer majd el kell temetNI*

*ültessünk virágot, és nekünk nem szabad feledNI*

*szeressük és megértsük a gyilkosokat néven kell nevezNI”*

*az egész világot”*

*(Babits Mihály Húsvét előtt) (Nagy Gáspár Öröknyár, elmúltam 9 éves)*

B T. így foglalta össze életét: „Mindenek ellenére talpra álltunk, megálltuk a helyünket az életben. Én nem hallgatom el, ami velünk történt, mert még élnek elegen a kommunizmus hóhérjai közül, akiknek érdekük a feledés.”

D-on, a Bartha-ház homlokzatán ez áll: ***„Feledjük a múltat, Jövőnk talán jót mutat. Tartsd meg, Uram e házat. 1855.” .***

**Források**

B. I. visszaemlékezései Literátor Könyvkiadó 1995.

Farkas Réka Megbélyegezve felnőni Háromszéki deportáltak Erdély ma 2010. júl 15.

László Ferenc A 4424-es megfigyelt Titkosan-nyíltan 2016 Comp-Press Kiadó Kolozsvár 2016.